哭連州凌員外司馬
作者：柳宗元
朝代：唐

paragraphs: 廢逐人所棄，遂爲鬼神欺。
才難不其然，卒與大患期。
凌人古受氏，吳世夸雄姿。
寂寞富春水，英氣方在斯。
六學誠一貫，精義窮發揮。
著書逾十年，幽頥靡不推。
天庭掞高文，萬字若波馳。
記室征西府，宏謀耀其奇。
輶軒下東越，列郡蘇疲羸。
宛宛凌江羽，來棲翰林枝。
孝文留弓劒，中外方危疑。
抗聲促遺詔，定命由陳辭。
徒隸肅曹官，征賦參有司。
出守烏江滸，老遷湟水湄。
高堂傾故國，葬祭限囚羈。
仲叔繼幽淪，狂呌唯童兒。
一門既無主，焉用徒生爲。
舉聲但呼天，孰知神者誰。
泣盡目無見，腎傷足不持。
溘死委炎荒，臧獲守靈帷。
平生負國譴，骸骨非敢私。
蓋棺未塞責，孤旐凝寒颸。
念昔始相遇，腑腸爲君知。
進身齊選擇，失路同瑕疵。
本期濟仁義，今爲衆所嗤。
滅名竟不試，世義安可支。
恬死百憂盡，苟生萬慮滋。
顧余九逝魂，與子各何之。
我歌誠自慟，非獨爲君悲。